ওড়িশায় নিখোঁজ বাদুড়িয়ার সবজি ব্যবসায়ী, চার লক্ষাধিক টাকা সহ অপহরণের অভিযোগ

উত্তর ২৪ পরগনা: উত্তর ২৪ পরগনার (North 24 Pargana) বসিরহাট (Basirhut) মহকুমার বাদুড়িয়া থানার হায়দারপুর গ্রামের বাসিন্দা ৫৫ বছরের সবজি ব্যবসায়ী আনারুল ইসলাম রহস্যজনকভাবে নিখোঁজ হয়ে গিয়েছেন ওড়িশায় (Odisha) গিয়ে। পরিবারের অভিযোগ, প্রায় ৪ লক্ষ ৬০ হাজার টাকা নগদ সহ তাঁকে অপহরণ করা হয়েছে।

পরিবার সূত্রে জানা যায়, আনারুল ৭ সেপ্টেম্বর রবিবার সকালে ওড়িশায় র কটকের ছত্রবাজারে সবজি ব্যবসার উদ্দেশ্যে যান। পরিকল্পনা ছিল ৯ সেপ্টেম্বর মঙ্গলবার বাড়ি ফেরার। কিন্তু সেই থেকে আর কোনও খোঁজ নেই। ফোনে যোগাযোগের চেষ্টা করলেও পরে দেখা যায় তাঁর মোবাইল বন্ধ।

আরও পড়ুন: পাথর খাদানে ধস, মৃত ৬, আজও থমথমে এলাকা

চিন্তিত পরিবার বাদুড়িয়া থানায় অভিযোগ দায়ের করলে, তাঁদের উড়িষ্যার পুলিশের কাছে যোগাযোগ করতে বলা হয়। পরে কটকের ওমপি চাউরিড়াগঞ্জ থানায় অ্যাডভোকেটের মাধ্যমে লিখিত অভিযোগ জমা দেয় পরিবার। পুলিশ তদন্ত শুরু করলেও পরিবারের দাবি, বিজেপি শাসিত ওড়িশায়য় স্থানীয় প্রশাসন সহযোগিতা করছে না।

পরিবারের অভিযোগ, বিজেপি শাসিত রাজ্যগুলিতে বাঙালি ব্যবসায়ীদের হেনস্থার একাধিক নজির রয়েছে। এই ঘটনাও তারই প্রমাণ। নিখোঁজ আনারুল ইসলামের বৃদ্ধ বাবা-মা, স্ত্রী ও দুই সন্তান ভেঙে পড়েছেন কান্নায়। প্রতিবেশীরাও তাঁদের পাশে দাঁড়িয়েছেন।

স্থানীয় জন প্রতিনিধি রাজ মণ্ডল ইতিমধ্যেই ওই পরিবারের সঙ্গে দেখা করে পাশে থাকার আশ্বাস দিয়েছেন। তিনি নিজেও ওড়িশা গিয়ে ঘটনার খোঁজখবর নিয়েছেন। তাঁর অভিযোগ, বিজেপি শাসিত রাজ্যে বাঙালি ব্যবসায়ীরা নিরাপদ নন।

এদিকে বাদুড়িয়া থানার পুলিশও বিষয়টি নিয়ে খোঁজখবর শুরু করেছে। পরিবার এবং জন প্রতিনিধি পশ্চিমবঙ্গের মুখ্যমন্ত্রী মমতা বন্দ্যোপাধ্যায়ের কাছেও সাহায্যের আর্জি জানিয়েছেন। তবে প্রশ্ন থেকেই যাচ্ছে, ব্যবসার উদ্দেশ্যে ওড়িশায় গিয়ে আনারুল ইসলাম কি সত্যিই অপহৃত হয়েছেন, নাকি টাকার লোভে তাঁকে খুন করা হয়েছে? তার উত্তর এখনও অজানা।